0519.xml
ملک کی معیشت کی ترقی کیلئے حکومتی کوششوں کو عالمی سطح پر سراہا گیا ہے،وفاقی وزیر خزانہ سینیٹر محمد اسحاق ڈار
اسلام آباد ۔ 18اکتوبر (اے پی پی) وفاقی وزیر خزانہ سینیٹر محمد اسحاق ڈار نے کہا ہے کہ ملک کی معیشت کی ترقی کیلئے حکومتی کوششوں کو عالمی سطح پر سراہا گیا ہے۔ ہفتہ کو یہاں فیڈرل بورڈ آف ریونیو میں ٹیکس اصلاحات کمیشن کے افتتاحی اجلاس کی صدارت کرتے ہوئے انہوں نے کہا کہ جب پاکستان مسلم لیگ (ن نے اقتدار سنبھالا تو 30 جون 2014 تک مکمل معاشی نقصان کی پیشگوئیاں کی گئیں تاہم شروع دن سے حکومت نے سادگی کے اقدامات اختیار کئے، اخراجات میں تقریباً30 فیصد تک کمی کی، مراعات اور ایس آر اوز کے کلچر کا سختی سے خاتمہ کیا، اصلاحات متعارف کرائیں جس کے نتیجہ میں معیشت نے ترقی کی۔ انہوں نے کہاکہ معاشی درجہ بندی کے عالمی اداروں مودی اور سٹینڈرڈ اینڈ پوارز نے ہماری بہتر معاشی صورتحال کی تعریف کی جبکہ لوڈمین سچز، ماہر اقتصادیات جم اونیل اور بی بی سی نے اس اعتماد کا اظہار کیا ہے کہ پاکستان کی معیشت 2050 تک دنیا کی 18ویں بڑی معیشت بن جائیگی جو اس وقت 44ویں پوزیشن پر ہے۔ وزیر خزانہ نے کہاکہ معاشی بہتری کیلئے ہمارے مثبت اقدامات کے نتیجہ میں ایشائی ترقیاتی بنک اور عالمی بنک جیسے عالمی مالیاتی اداروں کا پاکستان پر اعتماد بحال ہوا ہے۔ انہوں نے کہا کہ واشنگٹن میں دیامر بھاشا ڈیم کانفرنس کا انعقاد امریکہ کی طرف سے ہماری بہتر معیشت پر اعتماد کا مظہر ہے جبکہ ایک موڑ پر وہ اس پراجیکٹ پر ہچکچاہٹ کا مظاہرہ کر رہے تھے۔ انہوں نے کہا کہ دھرنا سیاست سے پاکستان کا بیرون ملک تشخص مجروح ہوا۔ ٹیکس اصلاحات کمیشن کی کاکردگی کے متعلق انہوں نے کہا کہ مساوی ٹیکس کو یقینی بنانے اور ٹیکس۔جی ڈی پی تناسب میں اضافہ کیلئے کمیشن سے بڑی توقعات ہیں۔ انہوں نے کمیشن کے ارکان سے کہا کہ وہ حقیقی تجاویز پیش کریں تاکہ ٹیکس دہندگان کو سہولت ملے اور ایک شفاف نظام فروغ پائے۔ انہوں نے کہاکہ ہم ملک میں ٹیکس کلچر کو فروغ دینا چاہتے ہیں، ٹیکسوں کے دائرہ کار میں توسیع اور ٹیکس۔جی ڈی پی شرح میں بہتری چاہتے ہیں۔ انہوں نے ٹیکس اصلاحات کمیشن پر زور دیا کہ مناسب اپیلیٹ سسٹم تیار کیا جائے تاکہ کیسز کو موثر طور پر نمٹایا جاسکے۔ ٹیکس اصلاحات کمیشن کے چیئرمین سید مسعود علی نقوی نے ارکان کو کمیشن کے مینڈیٹ کے متعلق آگاہ کیا۔ انہوں نے کہا کہ ملک میں بڑے وسائل اور معاشی صلاحیت ہے جنہیں معیشت کی ترقی کیلئے استعمال کرنا چاہئے۔ ایف بی آر کے چیئرمین طارق باجوہ نے ٹیکس وصولی کی موجودہ صورتحال اور اس حوالے سے ایف بی آر کو درپیش مسائل سے آگاہ کیا۔
APP
18.10.14
0519p.xml
سیاسی جماعتیں پالیسیوں میں تسلسل کیلئے میثاق معیشت کریں ٹیکس اصلاحات کمیشن حکومت ٹیکس کلچر کا فروغ چاہتی ہے ، ٹیکسوں کا دائرہ بڑھانے کیلئے کمیشن کے ممبران سفارشات تیارکریں،وزیر خزانہ اسحق ڈار پونے چار ماہ میں 641ارب جمع کئے ، ٹیکس اصلاحات ایجنڈے پر عملدرآمد کیلئے 6کمیٹیاں بنائی جائینگی،چیئرمین ایف بی آر
اسلام آباد (خبر نگار خصوصی)ٹیکس اصلاحات کمیشن کے پہلے اجلاس میں ملک کی تمام سیاسی جماعتوں سے مطالبہ کیا گیا ہے کہ معاشی پالیسیوں میں تسلسل کیلئے میثاق جمہوریت کی طرز پرمیثاق معیشت بھی کیا جائے اور حکومتوں کی تبدیلیوں سے ملک کی معاشی پالیسیوں کے تسلسل پر کوئی اثرنہیں پڑنا چاہئے تاکہ سرمایہ کاروں کے اعتماد کو مجروح ہونے سے بچایا جاسکے ، کمیشن کے آئندہ اجلاس میں جنرل سیلز ٹیکس کو یکمشت ایک ہی سٹیج پر وصول کرنے کے حوالے سے ایک تجویز پر غور کیا جائے گا جبکہ انکم ٹیکس خود تشخیصی سکیم میں بڑے پیمانے پر تبدیلیوں کا بھی امکان ہے ، ایف بی آر ہیڈ کوارٹرز میں وزیر خزانہ اسحاق ڈارنے کمیشن کے افتتاحی اجلاس سے خطاب کرتے ہوئے کہا کہ حکومت ملک میں ٹیکس کلچر کو فروغ دینا چاہتی ہے اس ضمن میں ٹیکسوں کے دائرہ اختیار کو وسعت دینے کی اشد ضرورت ہے اس ضمن میں انہوں نے ٹیکس اصلاحات کمیشن کے ممبران سے فوری طور پر سفارشات کی تیاری ،ٹیکس مقدمات کی تعداد کم کرنے کیلئے کہا۔ انہوں نے ٹیکس نظام کو منصفانہ بنانے اور ٹیکس ٹو جی ڈی پی میں اضافہ کیلئے سفارشات کی تیاری کی بھی ہدایت کی،ٹیکس اصلاحات کمیشن کے چیئرمین سید مسعود علی نقوی نے شرکا کو کمیشن کے دائرہ اختیار سے آگاہ کیا ۔ چیئرمین ایف بی آر طارق باجوہ نے بتایا ایف بی آر نے ٹیکس اصلاحات کے ایجنڈے پر عمل درآمد کیلئے چھ سیکٹورل کمیٹیاں بنانے کا فیصلہ کیا ہے ،رواں مالی سال 2014-15کے اختتام پر ٹیکس وصولی جی ڈی پی 9.7فیصد تک پہنچ جائے گی،رواں مالی سال کے پونے چار ماہ کے دوران ایف بی آر نے 641ارب روپے جمع کئے ہیں ۔
daily_dunya
19.10.14